**Serenadă**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De cu noaptea, câte toate:

Clopotul toacă și bate,

Broaștele, nu știi de unde,

Calcă-n clapele afunde.

Se clătesc în beregată

Cu faianță sfărâmată

Și înghit la ceasu-ntâi

Cioburile ei scârțâi,

Ciorile din pom se mușcă,

Steaua cade, foc de pușcă,

Fierăstraie și rindele

Rod în ciurciuvele.

Pe la trei,

Vin păduchii mititei;

Pe la cinci,

Ploșnițele cu opinci.

Șobolanul te miroase

Pe la șase.

Gâlcile dacă ți-au copt,

Doctorul vine la opt.

Bezna rece, zidul rece,

Mai muriră paisprezece.